كونفوشيوس

كونفوشيوس (مزيود ف جوايه 551 ق.م، توفى ف جوايه 479 ق.م) لي سميتو فاش تزاد كونڭ تشيو كان فيلسوف شينوي ديال لفترة د الربيع و لخريف، لي كيتّعتابر من أعضم لحوكاما ف التاريخ د الشينوا. التعاليم ديال كونفوشيوس كيشكّلو الساس ديال التقافات د لمجتمعات ديال شرق أسيا، و تال ليوم عندهوم تأتير كبير بزاف ف الشينوا و شرق أسيا. لفلسفة ديالو، لي كاتسمى لكونفوشيوسية كاتركز على لأخلاق لفردية و د لحوكومة، التعامل الصحيح بين لأفراد، لعدل، الضرافة، لإخلاص، و لمسؤولية ديال لحاكم باش يڭيدي على ساس ديال لفضيلة.

كونفوشيوس عتابر راسو ناقل ديال لقيم د لفترات لي سبقوه، لي على حساب ما ڭال مابقاوش كيطبّقوهوم الناس ف زمانو. و كان كيدعو ل بر لواليدين، لوفا ل لفاميلة، التبجيل د الجدود، لإحترام ديال لولاد ل واليديهوم و الناس لي كبر منهوم، و لإحترام ديال لمرا ل الراجل ديالها. كونفوشيوس معروف ب لحكمة لفضية (لحكمة الدهبية ب صيغة د النفي) لي هيّ: "ماتديرش ل الناس لخرين داكشي لي مابغيتيش يتدار ليك".

لفترة فاش عاش كونفوشيوس عرفات زديهار فكري كبير ف الشينوا. لأفكار ديالو ولّاو مقبولين بزاف ف لفترة د الدولات لمتحاربة، ولاكين تراجعو شوية ف لفترة لي تبعاتها ديال سلالة تشين. تحت السلطة د لإمبراطور وو د سلالة هان، خدات لكونفوشيوسية طابع رسمي ف الدولة، و ولّات لقراية ديالها إجبارية على أي واحد باغي ياخد منصب رسمي. ف لفترات ديال سلالات طانڭ و صونڭ، تطورات لكونفوشيوسية ل سيستيم فلسافي لي تسمى "لكوفوشيوسية الجديدة"، و من بعد ل لكونفوشيوسية لعصرية. من السلالات الشينوية لقديمة تال لفترة لعصرية، تدمجات لكونفوشيوسية ف النسيج لإجتماعي و لأسلوب د لحياة د الشناوا.

تقليدياً، كيتّعتابر كونفوشيوس هوّ لمؤلف ؤلا لإديتور ديال عدد د النصوص لقديمة، لي منهوم لكلاسيكيات لخمسة. لأكاديميين ديال دابا كيحتاطو من نسب جميع هاد لمكتوبات ل كونفوشيوس، حيت شي وحدين منهوم و تا شي أفكار فلسافية ديالو عندهوم أصول قدم منو. لمقولات ديالو تجمعو ف كتاب التعاليم د كونفوشيوس، ولاكين هادشي ما طرا تال سنوات مور لموت ديالو.

 مصادر 


تصنيف:زيادة 551 قبل لميلاد
تصنيف:وفيات 479 قبل لميلاد
تصنيف:فيلسوف شينوي